Ο Θόδωρος και το δίκαννο

***Ο Θόδωρος και το δίκαννο*** είναι ασπρόμαυρη ελληνική κωμική ταινία του 1962, παραγωγής της Φίνος Φιλμ, σε σκηνοθεσία Ντίνου Δημόπουλου και σενάριο Νίκου Τσιφόρου. Πρωταγωνιστούν οι: Μίμης Φωτόπουλος, Σμαρούλα Γιούλη και Νίτσα Τσαγανέα.

## Πλοκή

Ο αυστηρών και παλαιών αρχών λογιστής Θόδωρος (Μίμης Φωτόπουλος) επιμένει να κρατά την κόρη του, Χριστίνα (Σμαρούλα Γιούλη), περιορισμένη για να μη βρεθεί μπλεγμένη.

Κάποια στιγμή, βρίσκει τον γαμπρό της αρέσκειας του, τον επιπόλαιο Μιχάλη (Κώστας Βουτσάς), που τυχαίνει να είναι και ανιψιός του προϊσταμένου του Θόδωρου στην εταιρεία όπου εργάζεται, και αποφασίζει να τον παντρέψει με την κόρη του, η οποία όμως είναι ήδη ερωτευμένη με κάποιον άλλον (Μέμος Ορφανίδης). Αφήνει, λοιπόν, τη Χριστίνα να πάει σε ένα πάρτι, με τον όρο να τη συνοδεύσει ο Μιχάλης. Τα πράγματα περιπλέκονται, όταν και οι δύο υποψήφιοι γαμπροί αποδεικνύονται απατεώνες. Μετά από μια έντονη νευρική κρίση, η Χριστίνα συνέρχεται και αποφασίζει να σταθεί στα πόδια της και να βρει δουλειά ως αεροσυνοδός, έχοντας γνωρίσει και τον πιλότο (Δημήτρης Χόπτηρης) με τον οποίο θα καταλήξει παντρεμένη.

## Διανομή ρόλων
* Μίμης Φωτόπουλος - Θόδωρος**'
* [[Σμαρούλα Γιούλη]] - Χριστίνα**'
* Χρήστος Τσαγανέας - Παντελής
* Λαυρέντης Διανέλλος - Θωμάς
* Νίτσα Τσαγανέα - Αγγελική
* Αντιγόνη Κουκούλη - Ρούλα**'
* [[Κώστας Βουτσάς]] - Μιχάλης**'
* Δημήτρης Χόπτηρης - Ντίνος
* Βάσω Μεριδιώτου - Στεφανία
* Εύα Κουκούλη - Ρωξάνη
* Ρούλα Χρυσοπούλου - Βαγγελίτσα
* Μέμος Ορφανίδης - Μάκης

## Παραγωγή
Το σενάριο βασίζεται στο θεατρικό έργου των Νίκου Τσιφόρου και Πολύβιου Βασιλειάδη που είχε κάνει μεγάλη επιτυχία στο θέατρο Αμιράλ όπου παρουσιάστηκε με πρωταγωνιστές πάλι τον Φωτόπουλο και τη Γιούλη. 

Η έκφραση του Θόδωρου «Αγγελική, το δίκαννο!», με το οποίο απειλούσε την απείθαρχη κόρη του φωνάζοντας στη γυναίκα του να φέρει το δίκαννο, στην οποία οφείλεται και ο τίτλος της ταινίας, έχει μείνει χαρακτηριστικός.

## Κυκλοφορία
Η ταινία έκανε πρεμιέρα στις 15 Οκτωβρίου 1962 στις κινηματογραφικές αίθουσες Άστρον, Έλλη, Κοτοπούλη, Ριβόλι και Σελέκτ στην Αθήνα, ενώ συγχρόνως ξεκίνησε να προβάλλεται στους κινηματογράφους Κάπιταλ του Πειραιά, Αττικόν της Πάτρας, Ορφεύς της Λάρισας, Ηλέκτρα του Ηρακλείου, Αττικόν της Καβάλας, Ολύμπια της Δράμας και Αστέρια των Σερρών. Κόβοντας 31.317 εισιτήρια, κατατάχθηκε στην 21η θέση ανάμεσα σε 82 ταινίες της ίδιας σεζόν. Κυκλοφόρησε και με τη μορφή DVD στις 11 Απριλίου 2006. 

## Ατάκες
* Θόδωρος (Μίμης Φωτόπουλος):
** (κατ' επανάληψη) «Το δίκαννο!»

* Θόδωρος (Μίμης Φωτόπουλος) και Μιχάλης (Κώστας Βουτσάς):
** Θόδωρος: «Με τη Χριστίνα τα χαλάσατε;»
** Μιχάλης: «Κοιτάξτε, υπάρχει ένα αίσθημα αμοιβαίας εκτιμήσεως, το οποίον ειρήσθω εν παρόδω...»
** Θόδωρος: «Μιχάλη, πολύ συντακτικό ακούω και δεν μου αρέσει! Ερωτώ: Τα χαλάσατε;»
** Μιχάλης: «Όπως προανέφερα, εγώ, φερ' ειπείν, κύριε Θόδωρε...»
** Θόδωρος: «Μιχάλη, πολλά απαρέμφατα ακούω· δεν μου αρέσουν τα απαρέμφατα! Να απαντάς με ένα ναι ή ένα όχι!»

* Θωμάς (Λαυρέντης Διανέλλος) προς Ρωξάνη (Εύα Κουκούλη):
** «Ρωξάνη, ομιλώ εγώ, Ρωξάνη, και όταν ομιλώ εγώ, δεν δέχομαι διακοπάς!»
** «Ρωξάνη, το άνοιξες πάλι το μοτεράκι σου!»
** «Ρωξάνη, μη προτρεχέτω η γλώττα τού νοός!»
** «Ρωξάνη, ομιλώ εγώ, Ρωξάνη, σιωπή!»

## Παραπομπές


## Εξωτερικοί σύνδεσμοι
* ''Ο Θόδωρος και το δίκαννο'' στη Φίνος Φιλμ
* ''Ο Θόδωρος και το δίκαννο'' στην Ταινιοθήκη της Ελλάδος

Κατηγορία:Ταινίες του 1962
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές κωμικές ταινίες
Κατηγορία:Ελληνικές αισθηματικές ταινίες
Κατηγορία:Ταινίες σε σκηνοθεσία Ντίνου Δημόπουλου
Κατηγορία:Ταινίες σε σενάριο Νίκου Τσιφόρου
Κατηγορία:Ταινίες βασισμένες σε έργα του Νίκου Τσιφόρου
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ταινίες με μουσική σύνθεση Γεράσιμου Λαβράνου
Κατηγορία:Ελληνικές ασπρόμαυρες ταινίες